
A téri tájékozódás fejlődése és összefüggése a matematikai képességekkel kora gyermekkorban

A kora gyermekkor igen intenzív időszak az idegrendszer, illetve a kognitív funkciók fejlődésének szempontjából, ebben az időszakban a legnagyobb mértékű az agyi plaszticitás optimális fejlődési körülmények között. Kutatásomban vizsgáltam, hogy a magyar népi játékok és gyermekdalok igényes eszköztárával megvalósítható-e, és milyen hatékonysággal a bölcsődés korú gyermekek téri tájékozódásának fejlesztése egy három hónapos fejlesztőprogram keretében, valamint annak összefüggéseit vizsgáltam a matematikai képességekkel. A kutatásban 28-36 hónapos gyermekek vettek részt, a kísérleti és a kontrollcsoport között az előmérés alkalmával a két részminta fejlettsége a vizsgált képességek terén nem különbözött szignifikánsan, valamint a téri tájékozódási teszt megbízhatónak bizonyult (Cronbach-alfa = 0,825). A fejlesztő program végén a kísérleti csoportnak a kontrollcsoporthoz képest szignifikánsan magasabb fejlettsége volt kimutatható ki mind a téri orientáció szintjét (F=2,105, p=0,048), mind a matematikai átlagteljesítményét tekintve (F=3,362, p=0,003). A téri tájékozódás testtudat résztesztjén a kísérleti csoportban szintén szignifikánsan magasabb képességszintet mértem, mint a kontrollcsoportéban (F=2,680, p=0,018), továbbá a kisgyermekek téri tájékozódási és matematikai teljesítménye között szignifikáns kapcsolatot találtam (r=0,654, p<0,001). A téri tájékozódás összetett folyamat, a képesség fejlettségi szintje az iskolába lépés idején is meghatározó számos képességterületen, például az írás-olvasás területén. Kutatásommal ezért a terület jelentőségére szerettem volna felhívni a figyelmet.



